'Kragboks-debakel' duur na jaar stééds voort | News24
LAST UPDATED: 2019-03-19, 08:08
'Kragboks-debakel' duur na jaar stééds voort
=Letitia Moolman wys die boek waarop sy haar kragverbruik noukeurig aanteken en die kragboks en meter. Vir byna 'n jaar het die munisipaliteit vir haar gesê sy het koopkrag en het nie haar kragverbruik verreken nie. Foto:HEILIE COMBRINCK
In 'n kragboks-debakel het 'n vrou van Valleisig op Uitenhage, 'n jaar nadat 'n nuwe kragmeter by haar huis ge-installeer is haar eerste rekening ontvang, maar nou is dit in die verkeerde naam!
Dit was 'n jaar van 'n vreeslike gebellery vir Letitia Moolman. Van die munisipaliteit se kant af bly hul vir haar sê sy het 'n koopkragboks en dat daar nie 'n kragrekening in haar naam geregistreer is nie.
Maar Moolman het maand vir maand gebel, boek gehou van haar kragverbruik, boek gehou van die dae waarop kraglesings ge-neem is, sy het selfs fotos geneem van die meterlesers en die meterlesings.
"Ek het nooit gedink ek sal so bly wees om 'n kragrekening te kry nie. Ek was so gatvol na 'n jaar se gesukkel om te bewys ek het 'n kragmeter en nie koopkrag nie," sê Letitia Moolman wat verlede Vrydag haar eerste kragrekening sedert April 2016 ontvang het.
"Maar nou is die rekeninge so wraggies nie in my naam nie! Nou moet ek nog 'n maand wag sodat dit reggestel kan word."
Aanvanklik was Moolman se kragmeter foutief en sy het in Maart 2016 'n kragrekening van R6 204.90 ontvang.
"Daar was fout met die kragmeter en die munisipaliteit het dit vervang en die geld is afge-skryf. Daarna het ek slegs 'n waterrekening ontvang en my kragverbruik is nie verreken nie," sê Moolman.
Op 24 Januarie 2017 het sy Melinda Labuschagne van Wyk 51 gekontak. Danksy Labuschagne en hulp van die munisipaliteit se elektrisiteitsafdeling is uiteindelik vasgestel dat die nuwe kragmeter nooit op Moolman se rekening geregistreer is nie.
Moolman het vir die duur wat sy nie 'n kragrekening ontvang het nie ekstra geld weggesit vir die dag as die rekening kom.
"Ek het geweet dit gaan 'n groot rekening wees. En dit was ook so. Ek skuld nou die munisipaliteit byna R6 000," sê Moolman.
Sy hoop die einde van April sal ook die einde van die kragboks-debakel wees, want dan is dit presies 'n jaar se gesukkel om 'n kragrekening in haar naam te ontvang.